قوزیی قیبریس تورک جمهوریتی پرزیدنتی مصطفی آکینجی قیبریس-دا قرارلی موقع لره احتیاج دویولان سون مرحله‌ده اولدوق‌لارینی بیلدیردی.
مصطفی آکینجی داوام ائدن موذاکیره‌لرله علاقه‌لی وئردیگی یازی‌لی آچیقلامادا بیلدیردی کی، هله نتیجه‌لنمه‌میش موضوع لارداکی موجود ضدیت‌لرله علاقه‌لی منطق‌لی آددیم‌لار آتیلا‌راق راضی‌لیق الده ائدیله بیلر.
مثبت نتیجه الده ائدیله جگی تقدیرده سون قرار ایکی طرفده کئچیریله‌جک رفرندومدا وئریله‌جک‌دیر. آنجاق هله او نقطه‌ده دئیی‌لیک. ایکی توپلومون و خصوصیله تشکیلات‌لی دایره‌لرین ده دستکی ایله آرزو ائدیلن نتیجه‌نی الده ائده بیلریک.
قیبریس ایله باغلی موذاکیره پروسئسینده اوزون ایللردن سونرا چوخ اؤنملی آددیم‌لار آتدیق‌لارینی وورغولایان آکینجی قئید ائتدی کی، ضامین اؤلکه‌لرین ده قاتقیسی ایله ایله سوئیس-ده بئش طرف‌لی کونفرانسین کئچیریلمه‌سینه ایمکان یارا‌دان پروسئسده قیبریس تورک طرفی‌نین جدی سعی‌لری اولدو. موذاکیره پروسئسی‌نین ایره‌لیلمه‌سی اوچون هر کس اوزرینه دوشنی یئرینه یئتیرمه‌لی‌دیر.
مصطفی آکینجی قیبریس-دا مسئله‌نین حلی آنجاق روم طرفی‌نین 1963-جو ایلدن بری‌دیر بیزی محروم بوراخدیغی سیاسی برابرلیگی فئدرال چرچیوه‌ده تحویل وئرمه‌سی و تورک طرفی‌نین ده 1974-جو ایلدن بری ساواشین نتیجه‌سینده اونلارین محروم قالدیغی تورپاق‌لارین بیر حیسه‌سینی اونلارا گئری قایتارماسی ایله مومکون اولا بیلر دئیه بیلدیردی. آکینجی اونو دا دئدی کی، بیرلشمیش میللتلر تشکیلاتی‌نین کئچمیش باش کاتیبی کوفی آننان‌دان بو گونه قدر بوتون خریته‌لرده قیبریس تورک طرفینه 29 فایزه یاخین تورپاق قالاجاغی نظرده توتولموش‌دور. بو سون پروسئسده ده مسئله‌نین حلی آنجاق بو نتیجه الده ائدیله جگی تقدیرده مومکون اولا‌جاق‌دیر.
